טובה גנזל

טובה גנזל (נולדה בי"ז בתשרי ה'תשל"ה, 3 באוקטובר 1974) היא פרופסור חבר בחוג הרב תחומי למדעי היהדות באוניברסיטת בר-אילן. גנזל עומדת בראש תוכנית "כרמים" לסטודנטים מצטיינים ובראש בית הספר ללימודי יסוד ביהדות של האוניברסיטה. טובה גנזל למדה בבית הספר היסודי חורב ובאולפנת חורב בירושלים. היא סיימה תואר ראשון בלימודי תנ"ך ובפילוסופיה כללית. בשנת 1998 סיימה תואר שני במסלול ישיר בתנ"ך, וב-2005 השלימה תואר שלישי במחלקה לתנ"ך באוניברסיטת בר-אילן, בהנחיית פרופסור רימון כשר. היא בוגרת המחזור הראשון להכשרת יועצות הלכה, וקיבלה תעודת הסמכה כיועצת הלכה בסיום לימודיה, בשנת 1999. עם קבלת ההסמכה החלה לשמש ככתובת לפניות בנושאי טהרת המשפחה תוך התייעצות עם פוסקי הלכה. בשנים 2013–2019 עמדה בראש המדרשה באוניברסיטת בר-אילן. בהובלתה עברה תוכנית הלימודים של המדרשה שינויים תוכניים וחזותיים. בשנת 2012–2013 הייתה עמיתת קרן תקווה בתוכנית למנהיגות צעירה בניו יורק. בשנת 2023 מונתה לעמוד בראש בית הספר ללימודי יסוד ביהדות באוניברסיטת בר-אילן. קודמה בתפקיד היה פרופסור איל רגב. גנזל מפרסמת בקביעות מאמרים בתנ"ך בבמות שונות, וכן מאמרים הלכתיים והשקפתיים בכתבי העת "תחומין", "אסיא" ו"צהר". מפרסמת מעת לעת חידושים בענייני השעה בעיתונות. גנזל מתמחה בחקר ספרות הנבואה בתקופת האימפריה הבבלית החדשה והאימפריה הפרסית האחמנית, בהקשר המסופוטמי שלהן. עבודת הדוקטורט שלה עסקה בבחינת מקורותיו של ספר יחזקאל, עם דגש על תפישת הקדושה שעולה מתוך נבואותיו. גנזל כתבה את הפירוש המילולי לספר יחזקאל במהדורה השנייה והמתוקנת של The Jewish Study Bible בשנת 2014, ובמהדורה השלישית של Harper Collins Study Bible. מתוך מאמציה להנגיש את ספר יחזקאל לקהל הרחב, כתבה גנזל בהוצאת תבונות ספר ללימוד עצמאי של ספר יחזקאל, כמו גם העבירה סדרות שיעורים רבות במסגרת בית אבי חי, מכללת הרצוג, ופורומים נוספים. גנזל כתבה רבות על ההקשר ההיסטורי שבו פעלו מקדשים יהודיים בשלהי תקופת המקרא ובעיקר בחזון המקדש של יחזקאל (פרקים מ'-מח'). ספרה מציע כי יש להבין את חזון המקדש בנבואת יחזקאל על רקע מקדשים בבליים כמו המקדש הבבלי אזידה בבורסיפה. בימים אלה עוסקת גנזל במחקר על קהילת המקדש בתקופת ספרי עזרא ונחמיה. גנזל הייתה האישה הראשונה שפורסמו מאמרים הלכתיים שכתבה בכתבי העת תחומין, אסיא, וצהר. בעת שעמדה בראש המדרשה בבר-אילן, גנזל יזמה וערכה את כתב העת 'דרישה' ובכך פעלה למען שילובן של נשים ככותבות בכתבי עת תורנים. גנזל רואה בכתיבה נשית מפורומים אורתודוקסיים שליחות, ופועלת רבות לקידום כתיבה כזו. בשנת 2017 יצא לאור הספר "בעיני אלוהים ואדם: האדם המאמין ומחקר המקרא", בעריכתה של גנזל ואחרים. הספר מציג גישה שעוסקת במפגש בין עולם האמונה לבין מחקר המקרא, ומדגיש את האפשרות לשילוב בין הגישה המסורתית לתנ"ך כ"תורה מן השמים" לבין הגישה המדעית-ביקורתית. אחד החידושים המרכזיים של הספר הוא בחלקו הראשון, שבו מוצג אוסף מקורות מקיף מימי חז"ל ועד ימינו. מקורות אלה מעידים על כך שחכמים דתיים לאורך הדורות התמודדו עם סוגיות כמו ביקורת הנוסח, שאלות היסטוריות, וסתירות מוסריות ותאולוגיות – סוגיות שמחקר המקרא הביקורתי עוסק בהן כיום. הספר מאפשר התמודדות פתוחה יותר עם הטקסט המקראי מבלי לוותר על האמונה הדתית בכך שהוא מציע בסיס לגישה המשלבת אמונה עם מחקר ביקורתי. טובה גנזל נשואה לד"ר חזי גנזל - המטולוג ומנהל אשפוז יום המטולוגי בבית החולים שערי צדק בירושלים. הזוג מתגורר בירושלים, ולהם שבעה ילדים. נבואת הצופה - בין חורבן לתקומה: עיונים בנבואת יחזקאל, אלון שבות: מכללת הרצוג - תבונות, 2012 Ezekiel: From Destructio to Restoration, ירושלים: מגיד, 2020 (מהדורה מורחבת באנגלית של הספר בעברית) Ezekiel's Visionary Temple in Babylonian Context, בוסטון, ולטר דה גרויטר, 2021 בעיני אלוהים ואדם: האדם המאמין ומחקר המקרא, עורכים: יהודה ברנדס, טובה גנזל וחיותה דויטש, ירושלים: בית מורשה, 2015 The Believer and the Modern Study of the Bible, עורכים: טובה גנזל, יהודה ברנדס וחיותה דויטש, בוסטון: Academic Studies Press, 2019 Contextualizing Jewish Temples: Opportunities and Challenges, עורכים: טובה גנזל ושלום הולץ, ליידן: The Brill Reference Library of Judaism, 2021 מדיה וקבצים בנושא טובה גנזל בוויקישיתוף טובה גנזל, באתר אוניברסיטת בר-אילן טובה גנזל, באתר גוגל סקולר טובה גנזל, באתר Academia.edu עפרה לקס, עניין אישי והפעם עם ד"ר טובה גנזל, באתר ערוץ 7, 15 במרץ 2018 סדרת תנ״ך יומית עבור בית אבי חי באתר יוטיוב - בין ירושלים לבבל, המקדש בירושלים. מאמרים מאת טובה גנזל באתר מקור ראשון "למשמעות המשך קיומו של צום השביעי בימי שיבת ציון", שנתון לחקר המקרא והמזרח הקדום כ, המכון למדעי היהדות ע"ש מנדל, 2010, עמ' 51–69 "The Defilement and Desecration of the Temple in Ezekiel", Biblica 89, Peeters Publishers, 2008, p. 369–379 "The Shattered Dream. The Prophecies of Joel: A Bridge between Ezekiel and Haggai?", Journal of Hebrew Scriptures, 2011, p. 1–22 "Explicit and Implicit Polemics in Rabbi Samson Raphael Hirsch's Torah Commentary", HUCA 81, Hebrew Union College Press, 2013, p. 171-191 "Isaiah's Critique of Shebna's Trespass: A Reconsideration of Isa 22:15-25", Journal for the Study of the Old Testament 39.4, SAGE Publications, 2015, p. 469-487 "The Rabbis Sought to Withdraw the Book of Ezekiel’: The Rabbinic Re-Authorization of the Book of Ezekiel", Journal of Ancient Judaism 11, Brill, 2020, p. 251–270 "Ceremonial Celebrations Outside the Temple Compound in Ezra-Nehemiah in Babylonian Ritual Context", Journal for the Study of the Old Testament 46(2), SAGE Publications, 2021, p. 147-160 "The Influence of Mendelssohn’s Commentary on Qohelet on Nineteenth-century Orthodox Jewish Commentators in Eastern and Western Europe", Hebrew Union College Annual 92, 2022, p. 205–224 "Women as Halakhic Professionals: The Role of Yo‘atzot Halakha", Nashim 22, Indiana University Press, 2011, p. 162-171 "הפוסק, הרב ויועצת ההלכה", רבנות - האתגר, ידידיה צבי שטרן ושוקי פרידמן (עורכים), המכון הישראלי לדמוקרטיה, 2011, עמ' 611–625 "חציצה בציפורניים ארוכות, צבועות ובנויות בימנו", תחומין לה, מכון צומת, 2015, עמ' 300–311 "היבטים הלכתיים ואתיים בהתערבות הורמונלית לפתרון בעיות הלכתיות", צהר לט, ארגון רבני צהר, 2016, עמ' 165–179 סגל אקדמי | בית הספר ללימודי יסוד ביהדות, באתר yesod.biu.ac.il טובה גנזל, ‏ביחסי תורה ומדינה, הפתרונות ההלכתיים יבואו מהשטח, בעיתון מקור ראשון, 20 בנובמבר 2019 בית אבי חי | המקדש בירושלים תחת האימפריה הפרסית: עיון בעזרא ונחמיה, באתר www.bac.org.il כתב העת דרישה, באתר המדרשה, אוניברסיטת בר-אילן, ‏11/09/2024 טובה גנזל, צו השעה: לכתוב, דעות 74, 2016 חיותה דויטש, חסמב"ה בישיבה: מחתרת התנ"ך של הרבנים, באתר ynet, 20 ביולי 2015